ПРЕДЛОГ

На основу чл. 70.71., 72.,73.,74.,75. и 76. Закона о угоститељству („Службени гласник РС“, бр. 17/2019), члана 19. Закона о финансирању локалне самоуправе (Службени гласник РС", бр.62/2006, 47/2011, 93/2012, 99/2013- усклађени дин. изн., 125/2014- усклађени дин. изн., 95/2015 – усклађени дин. изн. 83/2016, 91/2016 – усклађени дин. изн., 104/2016-др. Закон, 96/2017 – усклађени дин. изн. 89/2018 – услађени дин. изн. 95/2018- др. закон, 86/2019- усклађени дин. изн. , и 126/2020), члана 5. Уредбе о највишем и најнижем износу боравишне таксе („Службени гласник РС“, бр. 44/2013 и 132/2014), члана 5. Уредбе о условима и начину утврђивања висине годишњег износа боравишне таксе за физичко лице које пружа угоститељске услуге смештаја у објектима домаће радиности и сеоском туристичком домаћинству, као и начин и рокови плаћања („Службени гласник РС“, бр. 47/2019 и 51/2019) и члана 42. Статута Општине Житиште („Службени лист Општине Житиште“, број 10/2019 – пречишћен текст), Скупштина Општине Житиште, на седници одржаној дана \_\_\_\_\_2021. године, донела је

**OДЛУКУ**

**О БОРАВИШНОЈ ТАКСИ**

Члан 1.

Овом одлуком прописује се боравишна такса коју плаћа корисник услуге смештаја изван свог места пребивалишта који користи услугу смештаја у угоститељском објекту на територији општине Житиште.

Члан 2.

Боравишна такса се плаћа за сваки дан боравка у угоститељском објекту за смештај у износу од 60,00 динара.

Наплату боравишне таксе од корисника услуге, наплаћује субјект који пружа услугу смештаја ( у даљем тексту: давалац смештаја).

Боравишна такса се наплаћује истовремено са наплатом услуге смештаја.

Давалац смештаја дужан је да у рачуну за услугу смештаја посебно искаже износ боравишне таксе.

Члан 3.

Средства од наплаћене боравишне таксе давалац смештаја уплаћује на прописан рачун јавног прихода, до петог у месецу за претходни месец.

Ако давалац смештаја не наплати боравишну таксу, дужан је да на свој терет уплати износ ненаплаћене боравишне таксе у року од 15 дана, рачунајући од дана утврђене обавезе.

Члан 4.

Боравишну таксу не плаћају:

1. деца до седам година старости;
2. лица упућена на бањско и климатско лечење односно специјализовану рехабилитацију од стране надлежне лекарске комисије;
3. особе са инвалидитетом са телесним оштећењем од најмање 70%, војни инвалиди од прве до пете групе, цивилни инвалиди рата од прве до пете групе, слепа лица, лица оболела од дистрофије и сродних мишићних и неуромишичних оболења, параплегије и квадриплегије, церебралне и дечје парализе и мултиплекс склерозе, особе ометене у развоју, као и пратилац наведених особа;
4. ученици и студенти који организовано бораве у угоститељском објекту за смештај ради извођења спортско-рекреативних и других активности по програму Министарства надлежног за послове просвете, студенте који организовано бораве у угоститељском објекту за смештај ради извођења обавезне наставе у складу са наставним планом образовне установе, као и ученици републичких и регионалних такмичења у знању и вештинама;
5. страни држављани који су по међународним конвенцијама и споразумима ослобођени плаћања таксе;
6. лица која непрекидно бораве у објекту за смештај дуже од 30 дана.

Боравишну таксу умањену за 50% плаћају лица од 7 до 15 година старости.

Лица из става 1. овог члана не плаћају боравишну таксу, ако поднесу доказ о испуњавању услова утврђених у ставу 1. овог члана (чланска карта, потврда школе, односно образовне установе, упут лекарске комисије и др.).

Члан 5.

Изузетно од члана 2. ове одлуке, боравишну таксу плаћа угоститељ, који као физичко лице поседује решење о категоризацији и пружа услуге смештаја у објектима домаће радиности (кућа, апартман и соба) и сеоском туристичком домаћинству, у објектима смештајних капацитета до укупно 30 индивидуалних лежаја и у објекту сеоског туристичког домаћинства на отвореном, у привремено постављеној опреми за камповање, до укупно 20 камп парцела (у даљем тексту : физичко лице), сагласно закону којим се уређује угоститељство.

Физичко лице плаћа боравишну таксу у утврђеном годишњем износу, у складу са актом Владе Републике Србије, којим се утврђују ближи услови и начин утврђивања висине годишњег износа боравишне таксе за физичко лице, које пружа угоститељске услуге смештаја у објектима домаће радиности и сеоском туристичком домаћинству, као и начин и рокови плаћања.

Годишњи износ боравишне таксе из ст. 1. и 2. oвог члана, решењем утврђује Одсек за локалну пореску администрацију Општинске управе општине Житиште, а по претходно, од стране Одељења за привреду, урбанизам, путну привреду, комунално – стамбене послове и заштиту животне средине Општинске управе Житиште, донетом правноснажном решењу о категоризацији угоститељског објекта од стране

Одељење за привреду, урбанизам, путну привреду, комунално – стамбене послове и заштиту животне средине Општинске управе Житиште је у обавези да један примерак правноснажног решења о категоризацији угоститељског објекта достави Одсеку за локалну пореску администрацију Општинске управе општине Житиште, са следећим подацима:

- име и презиме физичког лица, обвезника боравишне таксе из става 1. овог члана, ЈМБГ, адреса становања ( општина, улица, кућни број),

- општина, улица, кућни број и број смештајне јединице,

- ознака категорије, број индивидуалних лежајева и број камп парцела у смештајној јединици,

- период за који се утврђује боравишна такса,

- доказ о пријему решења,

- клаузула са датумом правноснажности решења о категоризацији.

Физичко лице, утврђену висину годишњег износа боравишне таксе за текућу годину, плаћа квартално, до петог у месецу за претходни квартал, уплатом на прописан рачун у корист буџета општине Житиште.

Физичко лице које у току године зпочне пружање угоститељских услуга, дужно је да плаћа износ боравишне таксе почев од наредног квартала у односу на квартал у коме је почео да пружа услуге.

Члан 6.

Уколико се у току године промене елементи за утврђивање висине годишњег износа боравишне таксе, Одсек за локалну пореску администрацију дужан је да поново утврди висину годишњег озноса боравишне таксе.

Физичко лице које у току године престане да пружа угоститељске услуге, дужно је да о томе обавести Одељења за привреду, урбанизам, путну привреду, комунално – стамбене послове и заштиту животне средине Општинске управе Житиште и Одсек за локалну пореску администрацију Општинске управе Житиште у року од 15 дана од дана престанка пружања угоститељске услуге.

Члан 7.

Средства од наплаћене боравишне таксе на територији општине Житиште приход су буџета Општине Житиште.

Члан 8.

У погледу начина утврђивања боравишне таксе, обрачунавања, застарелости, наплате и принудне наплате, рокова за плаћање, обрачуна камате и осталог што није предвиђено овом одлуком сходно се примењују одредбе закона којим се уређује порески поступак и пореска администрација, ако законом којим се уређује област угоститељства није друкчије одређено.

Члан 9.

Даном ступања на снагу ове одлуке престаје да важи Одлука о боравишној такси, бр.I-020-1/2011 од 28.02.2011. године („Службени лист Општине Житиште“, број 4/2011) .

Члан 10.

Ова одлука ступа на снагу даном објављивања у „Службеном листу Општине Житиште“.

Република Србија

Аутономна Покрајина Војводина

Општина Житиште

Скупштина Општине Председница

Број: I-\_\_\_\_/2021 Скупштине Општине

Дана:\_\_\_\_2021. године

Житиште Ивана Петрић с.р.

Образложење

Основ за доношење ове Одлуке налази се у Закону о угоститељству, Закону о финансирању локалне самоуправе, Уредбе о највишем и најнижем износу боравишне таксе, Уредбе о условима и начину утврђивања висине годишњег износа боравишне таксе за физичко лице које пружа угоститељске услуге смештаја у објектима домаће радиности и сеоском туристичком домаћинству као и начин и рокови плаћања. Разлог доношења Одлуке је усклађивање са горе поменутим актима.

Предлог Одлуке се доставља Скупштини Општине Житиште, након што је Општинско веће дало сагласност на исти, ради даљег разматрања.